Koop ’n denim wat gemaklik pas(Foto: Waldemar/Unsplash) Deur Lizel van der Westhuizen Die perfekte denimbroek kan ŉ dramatiese impak hê op hoe jy oor jouself voel. Goeie gehalte klere is die geheim tot ŉ stylvolle voorkoms en dit is veral belangrik wanneer jy ŉ denim aanskaf. Leer so om die beste broek vir jou figuur te vind: 1. Gaan koop in die winkel, oppas vir aanlyn aankope: Koop eerder in persoon wanneer jy ŉ denim aanskaf, veral as jy ŉ nuwe handelsmerk of ŉ ander styl of pasvorm probeer. Die enigste uitsondering is as jy weer dieselfde soort broek koop en reeds weet dat dit goed pas. 2. Kies drie groottes: Neem drie verskillende groottes denims saam met jou in die aantrekhokkie in: die grootte wat jy dink jy is, een groter en een kleiner. As “jou” grootte pas, probeer steeds die ander twee om seker te wees jy maak die regte keuse. Jy sal dalk meer as drie groottes moet probeer om die perfekte snit te vind, veral as jy verskeie pasvorms, style of denimhandelsmerke probeer. (Grafika: Treasurie.com/Verskaf) 3. Jy hoef nie die bank te breek nie: Tendense verander en groottes ook. Om ŉ bekostigbare denim te koop, sal jou die vryheid gee om verskillende denimstyle te probeer. Jy sal ook meer gemaklik voel om ŉ nuwe broek te koop as jy van vorm verander. Onthou – dit is van kardinale belang dat jou denim altyd gemaklik pas. 4. Probeer ŉ noupassende snit (slim fit): Dit is lekker om met proporsies te speel, veral wanneer dit by denims kom, maar ŉ afgewerkte denim is geneig om meer vleiend te wees as ŉ stewel- of reguitsnit broek. As jy ŉ basiese, alledaagse denim soek, wat jou liggaamsvorm komplementeer, probeer ŉ noupyp-snit met ŉ bietjie rek. Of jy nou ŉ hoë-, middel-, of lae-lyf-snit verkies, sal die beste denim een met ŉ “slanker” afwerking wees. (Foto verskaf) 5. ŉ Stywe denim is vir almal: As jy nog nooit voorheen ŉ stywe denim (skinny jeans) probeer het nie, mis jy dalk die geleentheid om op jou beste te lyk. Skinny jeans kom in alle groottes en is geskik vir elke liggaamstipe – uurglas, reghoek, omgekeerde driehoek, appel en peer. 6. Oorweeg lengte: Afgesnyde of verkorte broeke (cropped) kan baie stylvol wees, maar dit kan ook die illusie skep van buitensporige kort bene. Wanneer jy inkopies doen, dink aan jou figuur en ook hoe jy jou nuwe denim sal stileer. Met hierdie riglyne gaan jy heel jaar stylvol lyk in jou denim. Onthou ŉ denim is ŉ basiese item wat elke vrou in haar kas moet hê. Dit is veelsydig en kan baie gedra word. Daar is nou oral uitverkopings, so gaan loer gerus en bederf jouself met ŉ denimbroek of twee.